81 વર્ષના બુજર્ગ જાદુગર ઈશ્વરસિંહ ચૂડાસમા માહિતી આપતા જણાવે છે કે ચૂડાસમા પરિવાર વિશ્વ વિખ્યાત જાદુગર મહમદ છેલ પાસેથી એચ. આર. ચૂડાસમા અને જી. આર. ચૂડાસમા જાદુના ખેલ શીખ્યા બાદ 100 વર્ષથી આ લાઇનમાં અમારી પેઢીઓ કામ કરે છે. હું પણ છેલ્લાં 60 વર્ષથી જાદુગર તરીકે પ્રસ્થાપિત થયો છું. જેમાં દેશી જમાનામાં જાદુગરની કલા ઊભા ઊભા કરતા એક જ શૂટ હોય, કાળા રંગનો અને રાજા-રજવાડાએ અમારી કદર કરતા મળેલા મેડલો કોર્ટ પર ચીપકાવેલ હોય. શો પૂરો થાય ત્યાં સુધી એક જ ડ્રેસ હોય ત્યારે સ્લો મોસમના જાદુના ખેલ કરવામાં આવતા નાનો એવો મંડપ અને ભારતીય બેઠકમાં પ્રેક્ષકોને બેસાડવામાં આવતા અને ટિકિટ ચાર આના, આઠ આના, બે આના રાખવામાં આવતી. પરચૂરણનો ડબ્બો ભરાઈ જતો. માઇક તો હતાં જ નહિ. અમો ઊંચા અવાજે બોલીને સમગ્ર પ્રેક્ષકોને સમજાવતા લાઇટનો યુગ પણ નહોતો આથી ગેસ બનાવેલો હોય તેના દીવડા રાખવામાં આવતા. બાદમાં પેટ્રોમેક્સ રાખતા અને તેના પ્રકાશે જાદુગરના શો કરતા અને હાર્મોનિયમ, તબલાં, વાંસળી, ખંજરી, મંજીરાથી સંગીત આપવામાં આવતું. ત્યાર પછી એચએમવી (હિઝ માસ્ટર વોઇઝ)નું ભૂંગળુ – પેટીવાજુ રાખતા અને તેમાં તાવડી જેવી રેકોર્ડ વગાડતા. આમ અમે જૂનાં ગીતો જાદુ સાથે વાત મેળવતા અને આમ કરતાં કરતાં મોટાં શહેરોમાં અમે કાર્યક્રમ આપવા લાગ્યા. અમારી લોકપ્રિયતા દેશની સાથોસાથ વિદેશમાં પણ વધવા લાગી. અમે 1979માં ફિજીની ટુર કરી અને સાથે આયરલેન્ડ પણ ગયા. આ જાદુની દુનિયામાં અમને નવું નવું આપવામાં સફળતા મળવા લાગી.